ड्रेनेज लाइन के लिए 6 माह से की जा रही खुदाई, पड़ा मलबा, लग रहा जाम
छह महीने से शहरवासी ड्रेनेज लाइन बिछाने के लिए की जा रही खुदाई से परेशान हैं। कॉलोनियों में खुदाई के बाद वहां से पूरी तरह से मलबा साफ नहीं किया गया। अब शहर की मेन रोड पर खुदाई के कारण लोगों की परेशानी बढ़ गई। पिछले एक महीने से भोपाल नाका क्षेत्र में ही खुदाई चल रही है। कार्य कर रही एजेंसी ने रास्ता भी बंद कर दिया है। दूसरी गलियों से जो रास्ता जाता है, वहां भी फाेरलेन की खुदाई हो रही है। ऐसे में लोगों को मजबूरी में इंग्लिशपुरा से बस स्टैंड होकर भोपाल नाका जाना पड़ता है। हर दिन करीब 10 हजार से ज्यादा लोग इस निर्माण कार्य से परेशान हो रहे हैं। शुक्रवार को भी दोपहर 12 बजे भोपाल नाका पर करीब 10 मिनट के लिए जाम लगा रहा। ऐसे में कई वाहन पीजी कॉलेज के सामने से आवासीय खेलकूद संस्थान के ग्राउंड से होकर चाणक्यपुरी के लिए निकले।
शहर में 140 किमी लंबी ड्रेनेज लाइन बिछाने के लिए सितंबर से अमृत योजना के तहत काम किया जा रहा है। 18 महीने में 48 लाख रुपए की लागत से ड्रेनेज लाइन बिछाने का काम पूरा करना था।
स्कूल-कॉलेज के विद्यार्थी भी होते हैं परेशान
भोपाल नाका के आसपास कई स्कूल और कॉलेज भी हैं। सबसे ज्यादा परेशानी परीक्षा देने वाले विद्यार्थियों को होती है। बार-बार जाम लगने से कई बार विद्यार्थी स्कूल या कॉलेज समय पर नहीं पहुंच पाते हैं। यहां चंद्रशेखर आजाद पीजी कॉलेज, आवासीय खेलकूद संस्थान, गर्ल्स कॉलेज और भोपाल रोड स्थित सभी कॉलेजों के विद्यार्थियों की भीड़ हर दिन निकलती है। पांच मार्गों के यातायात का दबाव होने से जाम की स्थिति बनती है।
धूल से हो रही परेशानी
ड्रेनेज के बाद पूरे शहर में लोग धूल से परेशान हैं। लोग सांस संबंधी बीमारियों की चपेट में आ रहे हैं। यही नहीं बाजार में व्यापार भी मुश्किल हो रहा है। थोड़ी देर में ही दुकान पर रखे पूरे सामान पर धूल की परत छा जाती है। इससे व्यापारियों को परेशानी हो रही है। व्यवसायी दीपक मिश्रा, अमित भंडारी आदि ने नपा से गुहार लगाई है कि जिन सड़कों की खुदाई की गई है उनकी मरम्मत कराई जाए, ताकि लोगों को धूल से कुछ हद तक राहत मिल सके।
एजेंसी को निर्देश देकर सुधरवाएंगे व्यवस्था
शहर में जहां भी रास्ता रोका गया है, वहां डायवर्टेड मार्ग बनाने या रास्ता खोलने के निर्देश दिए जाएंगे। शहरवासियों को परेशानी न हो, इसका ध्यान रखा जाएगा।-अमर सत्य गुप्ता, सीएमओ नपा सीहोर
अभी पूरे एक साल की परेशानी और है
ड्रेनेज लाइन का काम शुरू हुए अब तक 6 महीने ही हुए हैं, जबकि पूरे एक साल की परेशानी अभी और है। यही नहीं पिछले एक महीने से कार्य की जो रफ्तार है उससे स्पष्ट होता है कि काम समय पर पूरा नहीं हो सकेगा। ऐसे में परेशानी और ज्यादा बढ़ जाएगी।
बार-बार टूट जाती है टेलीफोन केबल
ड्रेनेज लाइन और फोरलेन के लिए बार-बार सड़कों की खुदाई की जा रही है। इससे टेलीफोन केबल टूट जाती है। इससे लोगों के टेलीफोन और इंटरनेट बंद हो जाते हैं। अब भी चाणक्यपुरी क्षेत्र के लोग इस समस्या से ज्यादा परेशान हैं।
गंगा आश्रम में बार-बार लगता है जाम
ड्रेनेज लाइन के लिए की गई खुदाई से पूरे शहर में परेशानी हो रही है। चाणक्यपुरी, भोपाल नाका के साथ-साथ गंगा आश्रम, बस स्टैंड, इछावर रोड, बड़ियाखेड़ी चौराहा, नदी चौराहा आदि जगह पर बार-बार जाम की स्थिति बनती है। यहां यातायात के जवान व्यवस्था बनाने के लिए दिखाई नहीं देते।
hin_Deva hin_Deva hin_Deva hin_Deva hin_Deva hin_Deva hin_Deva hin_Deva hin_Deva hin_Deva hin_Deva hin_Deva hin_Deva hin_Deva hin_Deva